Savez samostalnih sindikata BiH izlazi na proteste zbog predloženih izmjena Zakona o radu

Savez samostalnih sindikata Bosne i Hercegovine organizuje protestnu šetnju povodom stavljanja na Dnevni red sjednice Parlamenta Federacije BiH Prijedloga zakona o izmjenama i dopunama Zakona o radu.

Protest i protestna šetnja održat će se u ponedjeljak ispred sjedišta Vlade Federacije BiH i Parlamenta Federacije BiH od 11:00 sati.

“S obzirom na to da Savez samostalnih sindikata BiH već mjesecima pokušava argumentovano objasniti svim odgovornim društvenim akterima da je potpuno nelogično i nehumano uopće predlagati izmjene bilo kojeg dijela radnog zakonodavstva u vrijeme epidemije COVID-19 te da je neprihvatljivo da predložene izmjene idu na štetu radnika, protestom i protestnom šetnjom želimo na miran i dostojanstven način ukazati na sve negativnosti po radnička prava koje nose predložene izmjene i dopune Zakona o radu i Zakona o vijeću zaposlenika”, saopćeno je iz saveza.